CELEX: 32021D1137
Language: sl
Date: 2021-06-30 00:00:00
Title: Izvedbeni sklep Komisije (EU) 2021/1137 z dne 30. junija 2021 o zahtevku za prijavo evropske državljanske pobude „evropski ekoindeks“ („European EcoScore“) v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2021) 4951) (Besedilo v angleškem jeziku je edino verodostojno)

12.7.2021   
               
               
                  SL
               
               
                  Uradni list Evropske unije
               
               
                  L 246/4
               
            
         IZVEDBENI SKLEP KOMISIJE (EU) 2021/1137
         z dne 30. junija 2021
         o zahtevku za prijavo evropske državljanske pobude „evropski ekoindeks“ („European EcoScore“) v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2021) 4951)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude „evropski ekoindeks“ („European EcoScore“) je bil Komisiji predložen 13. maja 2021.
                  
               
                     (2)
                  
                  
                     Cilji pobude so: „Smo državljansko gibanje, ki združuje mlade iz vse Evrope, ki želijo uvesti konkretne ukrepe za naše okolje! Glede na ambicije zelenega dogovora za Evropo in Pariškega sporazuma pozivamo Evropsko komisijo, naj uvede zanesljiv ‚evropski ekoindeks‘, ki naj vsebuje oznako, ki bi evropskim potrošnikom zagotovila pregledne informacije o vplivu izdelkov, ki se proizvajajo ali prodajajo na trgu Evropske unije, na okolje. Ta obvezna in jasno vidna oznaka na embalaži bi zagotovila preproste in zanesljive informacije o vplivu izdelka na okolje v skladu z izbrano črko (od ‚A‘ = zelo okolju prijazno do ‚F‘ = zelo škodljivo za okolje).“
                  
               
                     (3)
                  
                  
                     Posebni cilji te pobude so: „[1] da se evropskim potrošnikom na podlagi jasnih in zanesljivih navedb omogoči sprejemanje ozaveščenih odločitev, ki upoštevajo vpliv ponujenih izdelkov na okolje; [2] da se spodbuja strokovnjake, da zmanjšajo vpliv svojih izdelkov na okolje, pri tem pa opozorijo na izdelke, ki so že okolju prijazni; [3] da se za celotno evropsko ozemlje uvede enotna oznaka na podlagi standardiziranega izračuna, s čimer bi se izognili zmedi pri potrošnikih, ki se soočajo z mnogimi okoljskimi oznakami.“
                  
               
                     (4)
                  
                  
                     Dodatne podrobnosti o vsebini, ciljih in ozadju pobude so v prilogi. Organizatorji pozdravljajo dejstvo, da Unija že sprejema proaktivne ukrepe za boj proti podnebnim spremembam. Trdijo tudi, da je povpraševanje potrošnikov po jasnih in preglednih informacijah o izdelkih, ki jih kupujejo, vse večje. Sklicujejo se na uspeh drugih podobnih pobud in oznak, ki navajajo hranilno vrednost živil ali poročajo o vplivu izdelkov na okolje. Ker gre predvsem za zasebne pobude, organizatorji navajajo, da pristop k tem pobudam in njihovo izvajanje po vsej Uniji nista dovolj usklajena. Po njihovem mnenju bi morala biti predlagana evropska oznaka „ekoindeks“ obvezna in bi morala omogočati enotne navedbe na podlagi enakega postopka izračuna za celotno Unijo. Določitev metod izračuna, ki naj se uporabijo, bi morala temeljiti na znanstvenih dokazih, oznaka pa bi morala biti potrošnikom zlahka dostopna (kot na primer črtna koda na izdelku, ki jo je mogoče skenirati).
                  
               
                     (5)
                  
                  
                     Organizatorji pozivajo Komisijo, naj predlaga zakonodajo, ki bo za izdelke, ki se proizvajajo ali prodajajo v Uniji, uvedla enotno oznako, ki bo državljanom Unije zagotavljala pregledne informacije o vplivu teh izdelkov na okolje.
                  
               
                     (6)
                  
                  
                     Ta predlog bi lahko temeljil na členu 114 ali členu 192 Pogodbe. Člen 114 Pogodbe daje Komisiji pravno podlago, da predlaga ukrepe za približevanje določb zakonov in drugih predpisov v državah članicah, katerih predmet je vzpostavitev in delovanje notranjega trga. Člen 192 Pogodbe daje Komisiji pravno podlago, da predlaga ukrepe za doseganje ciljev okoljske politike Unije iz člena 191 Pogodbe, zlasti ohranjanja, varstva in izboljšanja kakovosti okolja, varovanja človekovega zdravja, skrbne in preudarne rabe naravnih virov ter spodbujanja ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam.
                  
               
                     (7)
                  
                  
                     Noben del pobude iz navedenih razlogov ni očitno zunaj okvira, v katerem ima Komisija pristojnost za predložitev predlogov pravnih aktov Unije za izvajanje Pogodb.
                  
               
                     (8)
                  
                  
                     Ta sklep ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načelom sorazmernosti.
                  
               
                     (9)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s prvim pododstavkom člena 5(3) navedene uredbe.
                  
               
                     (10)
                  
                  
                     Pobuda ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, določenimi v Listini Evropske unije o temeljnih pravicah.
                  
               
                     (11)
                  
                  
                     Pobudo „evropski ekoindeks“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „evropski ekoindeks“ se prijavi.
         
         
            Člen 2
            Ta sklep je naslovljen na skupino organizatorjev evropske državljanske pobude „evropski ekoindeks“, ki jo kot kontaktni osebi zastopata Antoine THILL in Elsa KRAEMER.
         
         
            V Bruslju, 30. junija 2021
            
               
                  Za Komisijo
               
               
                  VěraJOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.